**Tarja Hohti – laadunsuunnittelija, Ovako Imatra Oy Ab, Imatra**

Tarja Hohti aloitti nosturinkuljettajana Imatran terästehtaalla yli 40 vuotta sitten. Seitsemän vuoden työrupeaman jälkeen hän siirtyi laatuosastolle laborantiksi ja vuonna 1993 laadunsuunnittelijan tehtävään, jossa toimii edelleen.

Hohti on osoittanut työssään kokonaisnäkemystä, monipuolista osaamista ja tarkkuutta. Hän on sitoutunut työhönsä ja toimii vastuuntuntoisesti. Hän on erinomainen linkki asiakkaiden, myynnin, laadun ja tuotannon välillä. Hohti opiskeli työn ohessa työteknikoksi v. 1980 ja on koko työuransa ajan kouluttautunut määrätietoisesti ja laajasti ja edennyt vastuulliseen asiantuntijatehtävään. Hän opiskeli ranskaa, jotta voisi lukea terässtandardeja alkukielellä.

Hohtin osaaminen sekä pitkä ja laaja kokemus ovat vaikuttaneet merkittävästi paitsi Imatran terästehtaan laadun kehitykseen, niin myös tehtaan sisäisten laatu- ja ympäristöauditointien kehittämiseen.

**Hannu Indrén − Application Manager , Ruukki Metals Oy, Raahe**

Hannu Indrén on toiminut yli 30 vuoden ajan Raahen terästehtaalla eri tehtävissä. Hänen kokemuksensa ulottuu kehitys-, projekti- ja kunnossapitotehtävistä raudanvalmistuksen ja kuumavalssauksen kautta tuotekehitykseen. Viime 10 vuoden ajan hän on keskittynyt kuumavalssattujen erikoistuotteiden tekniseen markkinointiin maailmanlaajuisesti.

Indrénin kyky ja tapa hoitaa työtehtävänsä huolellisesti ja erinomaista ammattitaitoa osoittaen ovat esimerkillisiä. Hän osaa ottaa huomioon eri maiden ja maanosien toimintatavat ja kulttuurit hakiessaan tuloksellisesti uusia sovelluskohteita asiakas- ja markkinatarvelähtöisesti.

Indrén luo hyvää työilmapiiriä omalla rauhallisella esimerkillään ja yhteistyökyvyllään, ja on aina valmis auttamaan neuvoja tarvitsevaa.

**Aulis Laiho − laborantti, Boliden Harjavalta Oy, Harjavalta**

Aulis Laiho tuli Outokumpu Oy:n palvelukseen 47 vuotta sitten. Työuransa hän on tehnyt kokonaisuudessaan laboratoriossa, joka nykyisin kuuluu Boliden-konserniin.

Laiho on pitkän uransa aikana osoittanut omaavansa korkeaa ammattitaitoa ja monitaitoisuutta. Hän on ennen kaikkea vahvasti motivoitunut kehittäjä, joka jopa omalla vapaa-ajallaan on pyyteettömästi kehittänyt itseään ja työyhteisön työskentelymenetelmiä. Konkreettisena osoituksena työmenetelmien kehittämisestä ovat hänen tekemänsä lukuisat merkittävät ja palkitut aloitteet. Erityismaininnan ansaitsee Laihon kehittämä röntgenfluoresenssin käyttöön perustuva analyysimenetelmä raaka-aineanalytiikassa, joka on ollut eräs merkittävimmistä kehitysaskelista laboratorion kustannustehokkuuden parantamisessa.

Laihon kyky hahmottaa suurempia asiakokonaisuuksia ja niiden välisiä riippuvuuksia on ollut merkillepantavaa. Hän on pidetty työtoveri ja arvostettu ammattimies.

**Pekka Niemelä − tutkimus- ja kehitysjohtaja, Outokumpu Chrome Oy, Tornio**

Pekka Niemelä aloitti yhtiön palveluksessa 34 vuotta sitten. Hän on toiminut koko uransa ferrokromituotannon tutkimus-, kehitys- ja tuotantotehtävissä eri organisaatiotasoilla. Vuosina 2001−2011 hän vastasi tutkimus- ja kehitysjohtajana koko valmistusketjun kehittämisestä kaivoksesta ferrokromisulatolle.

Niemelästä on kehittynyt vuosien varrella oman alansa, erityisesti ferrokromin metallurgian ja sulatusteknologian huippuasiantuntija. Hänellä on ollut tärkeä henkilökohtainen rooli siinä vuosikymmeniä kestäneessä kehitystyössä, jolla luotiin nykyinen Torniossa käytössä oleva, maailman tehokkain ja ympäristöystävällisin ferrokromin valmistusprosessi. Niemelä on esitelmöinyt monissa kansainvälisissä tieteellisissä konferensseissa ja on osallinen 10 patentissa.

Niemelä on työssään tunnollinen, itsenäinen ja yhteistyökykyinen henkilö, joka nauttii työyhteisön luottamusta ja arvostusta paitsi omassa organisaatiossa myös yhtiön ulkopuolella. Kuluvan vuoden aikana, ennen eläkkeelle jäämistään syyskuussa, hän on kouluttanut nuorta insinöörikuntaa ns. FeCr-akatemian puitteissa ja jakanut auliisti omaa tietämystään ja kokemuksiaan.

**Eero Rättyä − kehitysjohtaja Outokumpu Stainless Oy, Tornio**

Eero Rättyän työura alkoi Outokummun Tornion tehtailla 38 vuotta sitten tutkimusinsinöörinä. Urallaan hän on toiminut kaikkiaan 13 eri tehtävässä ja työskennellyt terästuotannon kaikilla tuotanto-osastoilla sekä Tornion tutkimuslaitoksella.

Rättyä on osoittanut tehtävissään erittäin suurta joustavuutta ja sitoutuneisuutta yhtiöön ja ollut valmis siirtymään uuteen tehtävään hyvinkin lyhyellä varoitusajalla periaatteella "mennään sinne missä miestä eniten tarvitaan". Hän on vaikuttanut voimakkaasti terästehtaan alkuvaiheista lähtien tuotannon nostamiseen, teknologisiin valintoihin ja tuotetarjonnan kehittämiseen. Yhtenä Rättyän useista ansioita voidaan mainita teknologialaboratorion rakentaminen.

Rättyän laajan teknisen osaamisen lisäksi hänen vahvuuksiaan on ihmisten johtaminen ja motivointi entistä parempiin työsuorituksiin. Hänelle luontaista on out of box -ajattelutapa, joka on monessa yhteydessä tuonut käsiteltyihin asioihin uusia laaja-alaisempia näkemyksiä ja ratkaisuja. Tällä hetkellä laatuasioiden kehittäminen ja samassa yhteydessä osaamisen siirtäminen nuoremmalle insinöörikunnalle ovat keskeisimpiä työtehtäviä.

**Markku Virtanen − teknologia-asiantuntija, Outotec Oyj, Espoo**

Markku Virtanen aloitti työskentelyn metallien jalostuksen hyväksi jo 39 vuotta sitten. Hän on erikoistunut rikastustekniikkaan, rikastusprosesseihin ja rikastamolaitosten operaatioihin tuntien rikastamon kaikki osaprosessit murskauksesta rikasteen käsittelyyn. Hän on kansainvälisestikin arvostettu asiantuntija, joka pystyy suunnittelemaan ja toteuttamaan kokonaisen modernin rikastamon vaativine prosessinohjausjärjestelmineen.

Vuosien saatossa Virtaselle ovat tulleet tutuiksi useat kotimaiset ja ulkomaiset kaivokset. Monista vastuullisista tehtävistä mainittakoon kaksi: Vuosituhannen vaihteen molemmin puolin hän on toiminut niin Hituran kaivoksen toimitusjohtajana kuin australialaisen Forrestanian nikkelikaivoksen johtajana. Virtasen monipuolinen työura vaativien ja usein köyhien malmiesiintymien hyödyntämisen parissa sekä rikastusalan prosessimetallurgian kokemus ovat luoneet laajan pohjan hänen teknologia-asiantuntijuudelleen. Hänen erikoisosaamisalueitaan ovat mm. malmiesiintymien varhaisen vaiheen kehitystyö ja taloudellisten kannattavuusarvioiden laatiminen.

Kokemus on kehittänyt Virtasen yhteistyötaitoja asiakkaiden ja kollegoiden kanssa projektien eri vaiheissa. Hän kannustaa kollegoja ajatteluun ja innovatiivisuuteen, mikä on johtanut useiden uusien prosessinohjausmenetelmien käyttöönottoon rikastamoratkaisuissa.